title: "Mosambik"
text: "Mosambik [mozam\u02c8bi:k], amtelk Republiik faan Mosambik (\u00fc\u00fcb Portugiisk: Mo\u00e7ambique [mus\u0250\u0303\u02c8bik\u0268] an Rep\u00fablica de Mo\u00e7ambique [r\u025b\u02c8publik\u0250 d\u0268 mus\u0250\u0303\u02c8bik\u0268]) as en stoot uun a s\u00fc\u00fcduast faan Aafrika.  Uun a nuurd leit Tansaniia, uun a waast lei Malaawi, Sambia an Simbabwe, uun a s\u00fc\u00fcdwaast lei S\u00fc\u00fcdaafrika an Swaasilun.  A Wai faan Mosambik uun a uast trent a eilunstoot Madagaskar faan det aafrikoons feestlun.  At lun hee 20.252.223 lidj (2007).  At hoodsteed as Maputo.\n\nGeografii\n\nGeograafisk Laag\nMosambik as tausis grater \u00fc\u00fcs Tjiisklun.\n\nAt lun dialt grensen m\u00e4 seeks lunen. Det lingst grens (1569 km) faan Mosambik wurt m\u00e4 Malaawi an det kurtst (105 km) m\u00e4 Swaasilun diald. At lun dialt uk en 1231 km lung grens m\u00e4 Simbabwe,  en 756 km lung m\u00e4 Tansaniia, en 491 km lung m\u00e4 S\u00fc\u00fcdaafrika an en 419 km lung m\u00e4 Sambia. A eeg faan\u2019t lun as 2470 km lung.\n\nLunskap\nLoongs a eeg as en briad jiplun. Det bedobet det gratst dial faan a s\u00fc\u00fcd, man wurt at faan a m\u00f6s faan de Sambesi Struum efter a nuurd hen smeeler. Beeft a eeg sticht at lun uun tremen hen tu a amanbi 1000 m huuch taafellun faan\u2019t huuchfial uun.\n\nBerger\nDe huuchst berig (2436 m) as Binga Berig, wat bi't grens m\u00e4 Simbabwe leit. \u00d6ler berger san Namuli Berig (2419 m), Mabu Berig (1700 m) an Muambe Berig (780 m), wat tu a nuurd faan de Sambesi Struum lei.\n\nEilunen\nEilunen, wat tu Mosambik tuhiar san: Angoche Eilun, Bazaruto Eilun, Benguerra Eilun, Ibo Eilun, Inhaca Eilun, Inhacamba Eilun, S\u00e3o Louren\u00e7o Eilunken, Magaruque Eilun, Matemo Eilun, Mosambik Eilun, Santa Carolina an Vamizi Eilun.\n\nSian\nDial faan de Malaawi Sia as banen Mosambik.\n\nSteeden\nD\u00f6n tjiin gratst steeden uun Mosambik san: Maputo (1.094.315 lidj), Beira (546.000 lidj) Nampula (471.717 lidj) an Matola (440.927 lidj), Chimoio (238.976), Nacala (207.894), Quelimane (192.876), Tete (155.909), Lichinga (142.253) an Pemba (141.316).\n\nStruumer\nTau grat struumer leep troch Mosambik. De iarst, de Sambesi Struum leept troch't maden faan't lun an \u00fc\u00fcs en delta (wat twesken Beira an Quelimane leit) iin uun det Indisk Ootseaan. De \u00f6ler grat struum as de Limpopo Struum, wat troch det Gaza Prowins uun a s\u00fc\u00fcd an iin uun det Indisk Ootseaan nai bi Xai-Xai leept. En \u00f6ler grat struum as de Rovuma Struum, wat dial faan\u2019t grens tu Tansaniia uun a nuurd bildet.\n\nIndialing faan Ferwalting\nMosambik hee elwen prowinsen (\u00fc\u00fcb Portugiisk, prov\u00edncias).\n\nBef\u00f6lkring \nAt wiar en folksteeling, wat det fjuard sant suwereniteet wiar, uun August 2017. De f\u00f6\u00f6rge folksteeling wiar uun 2007. At wiar uk folksteelingen uun 1997 an 1980.\n\nBiljing \nDet \u00e4\u00e4lst uniwersiteet uun Mosambik as det Eduardo Mondlane Uniwersiteet, wat 1962 gr\u00fcnjlaanjen wurd.\n\nHistoore\nMosambik wurd 25. J\u00fc\u00fcne 1975 faan Portugal suwereen. Samora Machel wiar de iarst president faan 1975 ap tu 1986. Hat wiar twesken 1977 an 1992 en b\u00fcrgerkrich.\n\nPolitiik \nMosambik as en republiik. Det stootsboowenhood, a president, as f\u00f6r en amtstidj faan fiiw juar weelet. A president faan't lun sant 2015 as Filipe Nyusi.\n\nB\u00fctjenpolitiik \nMosambik as lasmoot faan d\u00f6n Feriand Natschuunen sant 16. September 1975. At lun as uk lasmoot faan at Gemianskap faan a Lunen faan det Portugiisk Spriik. Det as uk sant 1995 lasmoot faan det Commonwealth of Nations.\n\nWiartskap\nAt weering faan't lun as de Metical, wat faan det Beenk faan Mosambik \u00fctjbroocht wurt.\n\nReferensen"